Alina Gorghiu, ministrul Justiției, a avut discuții cu ministrul de Externe al Italiei, Antonio Tajani despre cooperarea dintre România și Italia în domeniul justiției. Discuțiile au avut loc în cadrul Congresului PPE care se desfășoară la București. Gorghiu a precizat că unul din obiectivele principale ale PPE este aderarea României și Bulgariei la spațiul Schengen.
Alina Gorghiu, ministrul Justiției, a informat că a discutat cu Antonio Tajani, ministrul italian de Externe, în cadrul Congresului PPE care are loc la București.
Popularii europeni au adoptat în cadrul congresului manifestul care include cererea ca România să intre cât mai repede în spațiul Schengen, cu drepturi depline, aceasta incluzând și frontiera terestră. Politicienii români au salutat o "mare victorie".
Alina Gorghiu a anunțat pe contul Facebook că, săptămâna viitoare, se va deplasa la Roma pentru a avea discuții cu ministrul italian al Justiției, Carlo Nordio, despre cooperarea în domeniu între cele două țări. Gorghiu a subliniat parteneriatul strategic dintre România și Italia care durează de aproape 27 de ani, scrie News.ro.
"Parteneriatul strategic România-Italia este cheie în acest context regional tare complicat, pentru apărarea valorilor comune, pentru securitate regională, pentru o Europă sigură", a spus ea.
"Voi fi la Roma, săptămâna viitoare, pentru a discuta cu ministrul justiţiei, Carlo Nordio, despre cooperarea româno-italiană în justiţie".
"Partidul Popular European înseamnă oameni puternici, nu impostori. M-am bucurat să o revăd pe Preşedinta Parlamentului European, Roberta Metsola.
În 2022, discutam la Senat despre cât de necesare sunt femeile în politică. Acum, în an electoral, spunem că e momentul clar pentru mai multe femei în politica naţională, dar şi europeană!", a postat Alina Gorghiu pe Facebook.
"La fel, mereu o plăcere să îl revăd pe Igor Grosu, preşedintele Parlamentului Republicii Moldova. Un prieten tare bun şi puternic. Discuţii bune ieri şi cu Antonio Tajani, ministrul Afacerilor Externe al Italiei România şi Italia sunt parteneri strategici de aproape 27 de ani. Şi se vede", a mai scris ministrul Justiției.
Alina Gorghiu a spus că "viitorul Europei se conturează azi la București, la Congresul Partidului Popular European, organizat cu mândrie de Partidul Național Liberal" și că liberalii vor vota "numele candidatului PPE (Ursula von der Leyen) la șefia Comisiei Europene. Votăm programul politic pentru următorul mandat, cu direcțiile de acțiune ale PPE pe diferite domenii".
"Găsim împreună soluții cu familia politică europeană PPE pentru 3 obiective cheie: aderarea rapidă a României și Bulgariei la Spațiul Schengen, sprijinul pentru Ucraina, susținerea procesului de aderare a Republicii Moldova la Uniunea Europeană", mai arată ministrul Justiției.